પાચન, રક્ત પરિભ્રમણ, શ્વસન, મલોત્સર્જન, વિવિધ અંત:સ્ત્રાવી ક્રિયાઓના તાલમેલથી થતી જૈવરાસાયણિક ક્રિયાઓ ભૂખ-તરસ, ઊંઘ, તાવ, સંતોષ, આળસ, અણગમો, પરસેવો, મ્હોંમાં પાણી આવવું, છીંક-ખાંસી જેવા કેટલાયે સંકેતો-પ્રતિક્રિયા આપે છે.શરીર-મન દ્વારા થતાં સંકેતોને ઝીલવા માટે બહુ વિશિષ્ટ જ્ઞાનની જરૂર નથી. માત્ર થોડું ધ્યાન આપવાની, સમજવા માટે થોડો સમય હોવો જરૂરી છે. પરંતુ દોડધામભરી લાઈફસ્ટાઈલમાં ઝાડા-ઉલટી થયા તુરંત દવા-ઇન્જેક્શન લઇ દબાવી દો. પરીક્ષા આવે છે, ટ્યુશન ક્લાસ પડશે, ક્લાયન્ટ મિટિંગ, ઓફિસમાં સેમિનાર એટેન્ડ નહીં થાય જેવા કેટલાયે કારણોને આગળ ધરી અને શરીરને સાજા થવા માટે જરૂરી આરામ-સમય જેવી કુદરતી કાળજી આપવાને બદલે, દવાના જોરથી, ગમે તે હાથવગા ખોરાકથી સાજા થવાનો પ્રયત્ન કરી, ઉપરછલ્લું ઠીક થઇ જવાનું પરિણામ મોટા-ક્રોનિક ડિસિઝમાં ફેરવાય છે.